google/wiki40b huggingface dataset:
Taxi Taxi!

Taxi Taxi! er en svensk duo bestående av de to tvillingene Miriam E. Berhan og Johanna E. Berhan.
Taxi Taxi! debuterte med sin første EP i 2007, og spilte blant annet på Roskildefestivalen og Storåsfestivalen samme sommer.
Passion

Om filmen

Filmen er regissert og skrevet av Brian De Palma, basert på filmen Crime d'amour (2010) av Alain Corneau. Hovedrollene spilles av Noomi Rapace og Rachel McAdams.
Filmen handler om en ung forretningskvinne som planlegger en morderisk hevn etter at hennes sjef og mentor stjeler ideen hennes.
Raymond & Maria

Raymond & Maria er en svensk popgruppe. Bandet ble startet i 2002, og har siden gitt ut to fullengdere og seks singler. Debutsingelen «Ingen vill veta var du köpt din tröja» fra 2004 toppet svenske salgslister i flere uker. Bandets medlemmer, som konsekvent kun bruker fornavn, er Per (gitar), Staffan (gitar), Johan (bass), Mårten (trommer) og søstrene Maria og Camilla på sang.
Raymond & Maria, som har tatt navnet sitt etter en swinger-klubb i Stockholm, spiller lettbein, halvakkustisk popmusikk, delvis preget av 1970-tallets progg-bevegelse. De fleste tekstene har et hverdagslig utgangspunkt, men er også samtidig preget av en viss kritikk mot den kommersialismen, kulden og egoismen som de mener preger samtiden.
Jeremy Corbyn

Bakgrunn

Jeremy Corbyn er sønn av elektroingeniør David Corbyn og hans hustru Naomi, en matematikklærer ved Stafford Girls’ High School (nå: King Edward VI High School). Hans foreldre (døde i 1986 og 1987) var fredsaktivister, som ble kjent med hverandre under en støttekampanje for den andre republikken under den spanske borgerkrig.
Corbyn vokste opp med sin lillebror Piers i Newport i Shropshire. Der gikk han på Adams' Grammar School. Etter skolegangen begynte han som 18-åring på et to års oppdrag for Voluntary Service Overseas (VSO) i Jamaica, før han ble fagforeningsfunksjonær for National Union of Public Employees (NUPE).
Etter en kort tid ved North London Polytechnic (nå: University of North London; del av London Metropolitan University), avbrøt han studiene og arbeidet som funksjonær for National Union of Tailors and Garment Workers (NUTGW).

Politiker

I 1974 ble han valgt til Councillor for Londons bydel Haringey, han ble gjenvalgt flere ganger og hadde vervet til 1984. Corbyn arbeidet i 1981 i Tony Benns valgkamp for posisjonen som stedfortredende partileder for Labour. I 1983 ble han for første gang valgt inn i parlamentet.
Corbyn anses å stå langt til venstre i Labour. Han er medlem av Socialist Campaign Group (en gruppe av venstreorienterte parlamentsmedlemmer for Labour) og i Campaign for Nuclear Disarmament. Han mener at Storbritannia bør forlate NATO og han har også sagt at mener at Storbritannia bør gå ut av EU. Han har beskrevet EU som en "frimarkedsklubb som truer arbeidernes rettigheter". Han mener at skattene bør økes og han er motstander av enhver form for økonomiske innstramninger. Han er tilhenger av å låne penger til store investeringer, og anser at den britiske jernbanen bør nasjonaliseres. I løpet av sine år i det britiske underhus har Corbyn stemt mot partilinjen mer enn 500 ganger i løpet av 32 år.
Valget av Corbyn som partileder i 2015 ble sett på som en av de største politiske sensasjonene i britisk politisk historie. I partiledervalget vant han med 59,5 prosent av stemmene, mens hans motstandere Yvette Cooper og Liz Kendall fikk henholdsvis 17 prosent og 4,5 prosent. Corbyn etterfulgte Harriet Harman som var blitt utsett til midlertidig partileder etter at Ed Miliband gikk av. Innen Labour har han vært kontroversiell, og valget av ham ble kritisert av blant annet de tidligere partiledere Tony Blair og Gordon Brown. Tolv ministre i Labours skyggeregjering har sagt at de ikke vil fortsette i sine stillinger under Corbyn.

Private forhold

Corbyn har vært gift flere ganger. I 1974 giftet han seg med Jane Chapman, tidlgere byråd og universitetsprofessor i medievitenskap. Ekteskapet endte i skilsmisse i 1979. I 1987 inngikk han et nytt ekteskap med Claudia Bracchitta, fra Chile. Med henne fikk tre sønner. Skilsmissen fra Bracchitta ble utløst av at hun ikke ville sende sønnen til den lokale offentlige skole, men til en Grammar school. I 2013 inngikk Corbyn sitt tredje ekteskap med den meksikanske Laura Álvarez.
Basketball under Sentralamerikanske og karibiske leker 1954

Basketball under Sentralamerikanske og karibiske leker 1954. Basketball var en av flere sporter i de sjuende sentralamerikanske og karibiske leker som ble arrangert i Mexico by i Mexico i perioden 5. til 20. mars 1954. Det var sjuende gangen som basketball var med i de sentralamerikanske og karibiske leker. Det var to turneringer, en for menn og en for kvinner, Mexico vant begge.
In Rainbows

Scotch Mist

Ved midnatt britisk tid den 31. desember 2007 viste bandet en 52 minutter lang video på nettsiden radiohead.tv. Den var kalt Scotch Mist, og var blitt laget i anledning nyttår. Den viste bandet i det de spilte spor fra albumet In Rainbows, både i studio og utendørs. Videoen inneholdt også andre kunstneriske innslag, som korte tekster lest via voiceover og naturskildringer.
Casinò Lugano

Historie

Kasinoets historie strekker seg tilbake til 1804, da den første kasinoforeningen ble dannet med mål om å skape en «kafé med spillerom». De neste tiårene pågikk det en lokal drakamp mellom turisme, teater og kasino, frem til 1885, da Luganos teaterforening ble dannet. Målet var å skape en bygning for teater og musikk, dans og show. 
I 1912 fikk foreningen lisens til å drive spillvirksomhet av mindre omfang, og i 1922 skiftet foreningen navn til Lugano Casino Kursaal og teaterforening. Etter den økonomiske krisen i 1929 klarte Kursaal-teatret å bygge opp driften igjen og satte nye omsetningsrekorder utover i 1940-årene. I 1946 omsatte komplekset for 641 777 sveitsiske franc og arrangerte 8 operaforestillinger, 45 teatershow, 16 konserter og 284 dager med kinovisninger. 
Den første utgaven av Eurovision Song Contest ble arrangert i komplekset torsdag 24. mai 1956.
I 1992 fikk Teatro Kursaal spillemaskiner og rullett, og året etter ble den sveitsiske grunnloven endret, slik at komplekset ble et fullskala kasino. Den opprinnelige bygningen stengte dørene i 1997, og 29. november 2002 åpnet et helt nytt kasino under navnet Casinò Lugano SA. Kasinoet eies av Lugano kommune (67 prosent av aksjene), Casinos Austria Swiss (29 prosent) samt flere mindre, private aksjonærer.
I 2014 ble Casinò Lugano pusset opp og ombygget innvendig.
Sega Master System

Sega Master System er en 8-bits spillkonsoll fra Sega. Konsollen ble lansert i Nord-Amerika i 1986. Den hadde store vansker med å konkurrere mot den mer populære spillkonsollen Nintendo Entertainment System, i hovedsak fordi spillkonsollen til Nintendo kom ut først, og derfor fikk et stort forsprang til konkurrenten Sega. Bare i enkelte europeiske land kunne Sega vise til høyere markedsandeler enn Nintendo.
Salvador Gonzáles Escalona

Callejón de Hamel

21. april 1990 startet han forsiktig med veggmalerier og skulpturer i gaten «Callejón de Hamel», nær universitetet i Havanna. Til skulpturene brukte han kasserte gjenstander som badekar, vannpumper, kjerrehjul m.v., og til veggmaleriene tilgjengelige typer maling, inkludert billakk.
Selv om de første fire årene var vanskelige, ble han inspirert av såvel innbyggerne i gaten som tilreisende, til å fortsette å utvikle kunsten her på en slik måte at gaten ble omgjort fra et slumkvarter til et entusiastisk afro-cubansk senter, med veggmalerier og skulpturer i hele gatens lengde.
Her arrangeres «workshop» i maling for cubanske barn. Hver søndag er her Rumba-musikk, og hver fredag cubansk musikk i gaten.
Her har Salvador stadig sitt kunstneriske hovedkvarter, der han daglig ferdes, og der inntekter fra salg nyttes til vedlikehold av gaten og aktivitetene her.

Senere utstillinger

Fra 1990 har han arrangert en rekke utstillinger på Cuba. Nå fortsatte han også med utstillinger i utlandet:

Veggmalerier

Foruten en rekke steder på Cuba, er han kjent for veggmalierier også andre steder i verden:

Skulpturer

Foruten en rekke skulpturer på Cuba:

Filmer

Det er produsert flere videointervjuer både av cubansk TV og av andre. I 2002 ble dokumentaren "A Cuban Legend: The Story of Salvador González" produsert. Filmen er på 79 minutter, produsert av Bette Wanderman.
«Elektron»-saken

«Elektron»-saken er en hendelse fra 2005 der den russiske tråleren «Elektron» unndro seg fra den norske Kystvakten med to norske fiskeriinspektører ombord. Tråleren ble oppbrakt av KV «Tromsø» 15. oktober i Hopen, helt øst i vernesonen. Kystvakten skal angivelig ha oppdaget grove brudd på norske fiskeribestemmelser. 
Den 17. oktober valgte tråleren å unndra seg kontroll. Flere norske kystvaktskip tok etterhvert opp jakten på «Elektron», inkludert «Harstad», «Andenes», «Nordkapp», «Malene Østervold» og «Svalbard». Tre marinejegere fra Marinejegerkommandoen ble fløyet ut til KV «Tromsø», i tillegg til at personell fra samme avdeling embarkerte KV «Harstad». En gruppe norske elitesoldater var på vei ut for å borde den russiske tråleren, men dette ble avblåst da helikopteret brukte for mye drivstoff, og ikke kunne rekke frem til skipet. I tillegg skal KV «Svalbard» visstnok ha hatt problem med å låre lettbåt i de høye bølgene – noe som ble utslagsgivende. Det ble også kjent i ettertid at Kystvaktskipet KV «Tromsø» hadde planlagt å avfyre en såkalt «kald» granat rettet mot skipssiden til «Elektron» under flukten i Barentshavet, men at kanonen til KV «Tromsø» klikket. Dette var fordi kilen, en sentral del i kanonen, var montert feil vei.
I løpet av natt til 19. oktober tok «Elektron» seg inn i russisk farvann. De norske kystvaktskipene ble liggende og avvente ved grensen, men fikk senere tillatelse til å gå inn i russisk farvann for å få inspektørene overlevert.
På morgenen 20. oktober ble inspektørene overført fra «Elektron» til et russisk marinefartøy.
Vairocana

Ifølge buddhistisk trikayalære er Vairocana (eller Vairochana, Mahavairocana, kinesisk: 大日如來 / 毘盧遮那佛 Dàrì Rúlái / Piluzhenafo, japansk: Dainichi Nyorai) en Buddha som er kroppsliggjøringen av Dharmakaya, og som dermed kan betraktes som det universelle aspekt av den historiske Gautama Buddha. Det finnes en læremester i tibetansk buddhisme fra 8./9. århundre med navn Vairocana også.
Blokkhusene i Stavern

Blokkhusene, som likner stabbur, ligger på et par av Staverns koller. De ble anlagt i 1788–1790. Blokkhusene inngikk som en del av den ytre befestning rundt byen og Fredriksvern verft. De tjente både som utsiktsposter og skytterstillinger. Egentlig fantes det tre blokkhus på landssiden.
Jean Arp

Bakgrunn

Arp var født i Strasbourg i Alsace. Som sønn av en mor fra Alsace og en tysk far i den korte perioden etter den fransk-prøyssiske krig da Alsace-Lorraine ble Elsass-Lothringen ved tilbakeføring til Tyskland, ble han døpt Hans. Etter første verdenskrig ble området fransk, og myndighetene bestemte at Hans skulle være Jean. Han ble i 1922 gift med Sophie Taeuber-Arp.
Hans Arp fullførte École des Arts et Métiers i Strasbourg i 1904 og dro til Paris. Der fikk han gitt ut sine første dikt. Han gikk på kunstskole i Weimar 1905–1907 og dro i 1908 tilbake til Paris, hvor han studerte ved Académie Julian.

Karriere

Den første verdenskrigen tilbragte Arp i Sveits. Han ble innkalt til den tyske ambassaden med tanke på utskrivning til militærtjeneste, men, som han selv fortalte senere, ble avvist. Han fylte konsekvent ut alle skjemarubrikker med datoen, summerte alt, tok av seg klærne og gikk for å levere papirene. Han fikk da høflig beskjed om ikke å komme tilbake.
Han var en av grunnleggerne av Dada-bevegelsen i Zürich i 1916. I 1920 startet han Köln-dadagruppen sammen med Max Ernst og den sosiale aktivisten Alfred Grünwald. Troskapen var ikke større enn at han stilte ut sammen med surrealistene i Galerie Pierre i Paris i 1925. 
Året etter flyttet han selv til Paris og brøt med surrealistene i 1931 for å lage en ny bevegelse kalt Abstraction-Création med tidsskriftet Transition som hovedorgan.
Fra 1930-årene og resten av livet skrev han og ga ut essays og poesi. Han flyktet til Zürich for å slippe unna den tyske okkupasjonsmakten, og ble der krigen ut.
Arp hadde separatutstilling i New York og besøkte byen i 1949. Året etter fikk han bestilling på et relieff til en bygning ved Harvard University, Cambridge, Massachusetts. Han utførte også en freske til UNESCO-bygningen i Paris og vant Grand Prix (hovedpremien) for skulptur ved biennalen i Venezia i 1954.
Det ble arrangert en retrospektiv (tilbakeskuende) utstilling av hans verker i Museum of Modern Art i New York, fulgt opp med en tilsvarende i Musée National d'Art Moderne, Paris i 1962. Musée d'art moderne et contemporain de Strasbourg har mange av hans verker.
Jean Arp døde i Basel, Sveits i 1966.
Scott Turow

Biografi

Turow studerte ved Stanford University Creative Writing Center fra 1970 til 1972. Han ble senere foreleser ved Stanford inntil 1975, da han begynte på jusstudiet ved Harvard University. Etter å ha blitt dr.jur. i 1978 arbeidet Turow inntil 1986 som Assistant U.S. Attorney (anklager) ved statsadvokatens kontor i Chicago. I 1986 ble han ansatt som advokat i det internasjonale advokatfirmaet Sonnenschein, Nath & Rosenthal. Han er motstander av dødsstraff, og har i den forbindelse gitt fri rettshjelp i en rekke saker. Blant annet medvirket han til at Alejandro Hernandez, uskyldig dødsdømt 11 år tidligere, ble løslatt i 1995.
I 1987 utga Turow sin første kriminalroman, Presumed Innocent. Han hadde tidligere (i 1977) utgitt en bok, One L, om sine erfaringer under sitt første år på jusstudiet. Han har senere skrevet flere bestselgende kriminalromaner og rettsdrama. Turows bøker er oversatt til et tyvetalls språk og er solgt i mer enn 25 millioner eksemplarer. Flere av bøkene hans er filmet. 
Fra 1997 til 1998 var Turow president i den amerikanske forfatterforeningen Authors Guild.  I samme periode var han medlem av The U.S. Senate Nominations Commission for the Northern District of Illinois, som nominerer føderale dommere. Fra 2000 til 2002 var han en av 14 personer utnevnt til en kommisjon for reform av Illinois bruk av dødsstraff av statens daværende guvernør George H. Ryan. I samme periode gjorde han tjeneste i The Illinois State Police Merit Board, som avgjør saker vedrørende ansettelse, forfremmelse og disiplinære forhold. Fra 2002 til 2004 var han formann i The Illinois State Appellate Defender’s Commission, en kontrollkomite for statens juridiske representasjon av ubemidlede appellanter. Han er nå medlem av The Illinois' Executive Ethics Commission.
Andresens Bank

Andresens Bank er en tidligere norsk forretningsbank, som ble etablert i 1912. Banken hadde røtter i det bankierfirma som Nicolai Andresen etablerte i 1809. I 1980 ble Andresens Bank slått sammen med Christiania Bank og Kreditkasse. Andresens Bank var i sin tid en av Norges største forretningsbanker.
Centroctena

Utseende

Middelsstore (vingespenn 60-70 millimeter), slanke svermere.
De er brune, forvingen med en gulhvit lengdestripe som er kantet med svart på begge sider.
Bakvingen er grå.

Utbredelse

Slekten er utbredt i tropisk Afrika.
Göran Perssons regjering

Göran Perssons regjering tiltrådte 22. mars 1996 og gikk av fredag 6. oktober 2006, da den ble etterfulgt av Fredrik Reinfeldts regjering. 
Foruten statsminister Göran Persson var tre regjeringsmedlemmer medlemmer av regjeringen hele tiden; Ulrica Messing, Leif Pagrotsky og Thomas Östros.
Macrochoriolaus

Utseende

En middelsstor, halvblank, brungul trebukk. Hode, antenner og bein er svarte. Antennene er kraftige og omtrent halvparten så lange som kroppen. Pronotum er klokkeformet, med litt uttrukne bakhjørner. Dekkvingene er jevnbrede, beina nokså korte med litt fortykkede lår.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Arten lever i Mexico (Guerrero).
Variansanalyse

Variansanalyse (ANOVA, fra det engelske «analysis of variance») er en fellesbetegnelse for en rekke statistiske metoder for å teste likhet mellom to eller flere utvalg, der én eller flere faktorer gjør seg gjeldende. Variansanalyse er i de enkle tilfellene et alternativ til Z/t-testene for å sammenligne gjennomsnitt i populasjoner.
De to grunnleggende formene for variansanalyse beskrives gjerne som 'enveis' og 'toveis' variansanalyse. I enveistilfellet hensyntar man kun én egenskap som varierer mellom gruppene, i toveistilfellet hensyntar man i tillegg egenskaper som varierer mellom individene i gruppene.

Test av nullhypotesen

For å teste nullhypotesen, bruker man ofte en f-test. Testobservatoren er gitt ved
f = \frac{MSTr}{MSE}
som er tilnærmet F_{I - 1, I(J - 1)}-fordelt. Forkastningsområdet for H_0 er f \geq F_{\alpha, I-1, I(J-1)} for ønsket signifikansnivå \alpha

Tukeys prosedyre

F-testen er ment for å sammenligne gjennomsnittene i flere populasjoner, men den gir ikke svar på hvilke av populasjonene som er signifikant ulike hverandre. Tukeys prosedyre bruker en Q-fordeling til å beregne hvilke intervaller gjennomsnittene i populasjonen kan ligge i for å være signifikant like hverandre. For et signifikansnivå \alpha definerer vi w som
w =  Q_{\alpha, I, I(J - 1)}\sqrt{MSE / J}
De gjennomsnittene som har større differanse enn w er være signifikant ulike, med signifikansnivå \alpha

Relasjon til t-testen

For tilfellet med to populasjoner, vil variansanalyse og en alminnelig t-test gi samme resultat for hypotesen H_0: \ \mu_1 = \mu_2 mot H_A: \ \mu_1 \neq \mu_2. T-testen er mer fleksibel, da man og kan teste hvorvidt et gjennomsnitt er større enn, eller mindre enn et annet.
For I > 2 kan man i prinsippet også utføre t-tester for alle kombinasjoner av grupper, men dette vil gi større sannsynlighet for type 1-feil.
Kremmergaarden

Kremmergaarden er et kjøpesenter i Ålesund med over 35 butikker. Senteret som er lokalisert i Rådhuskvartalet ble første gang åpnet i 1980, og ble senere utvidet i 1998.

Butikkutvalget er variert og inneholder flere kjente kjeder som blant annet Big Bite Submarines, Narvesen, Tilbords, og Vinmonopolet. I tillegg til flere lokale kjeder.
Berts videre funderinger

Handling

Bert går i 6. klassetrinnet (6 A), og har sommerferier, da han besøker New York City og Jamaica med sin familie og onkel Janne. Mot sluttet går han i 7. klassetrinnet (7 A) og liker en jente, Ida
Machico (Madeira)

Machico er en av de elleve kommunene i den sjølstyrte portugisiske regionen Madeira. Det er også navnet på byen som er administrasjonssenter i kommunen og på elva som renner ut ved byen.

Kommunen

Kommunen Machico er Madeiras østligste. Arealet er ca. 68 kvadratkilometer (altså omtrent på størrelse med Finnøya (Hamarøy) i Nordland). Folketallet var 21 332 i 2011.
De viktigste næringsveiene er jordbruk og fiske – og etter hvert også turisme, særlig i kommunesenteret.
Lengst øst ligger Madeiras østligste punkt, den spisse halvøya Ponta de São Lourenço med et særegent tørt og forblåst landskap.

Byen

Byen Machico ligger i ei naturlig bukt ved utløpet av elva med samme navn. Den er Madeiras tredje største by i folketall (11 106 i 2011).
Dette var det første stedet João Gonçalves (Zarco), Tristão Vaz Teixeira og Bartolomeu Perestrelo gikk i land, da de kom til Madeira 2. juli 1419. Landsbyen blei base for Teixera, da han fra 1425 blei kaptein over en tredel av øya. På torget er Teixeira minna med ei statue. Fra 1440 til 1496 var Machico også hovedstad for heile Madeira.
Kirka i byen, Igreja Matriz, er fra 1400-tallet. Den har blant annet ei statue av jomfru Maria, en gave fra kong Manuel I. Et annet gudshus er Capela dos Milagres (Mirakelkapellet) fra 1815. Det står ifølge sagnet over grava til Anne d'Arfet (se avsnittet om byens navn). Et tidligere kapell blei ødelagt av flom i 1803, men et skip fant seinere et krusifiks fra kapellet ute på havet. Dette «mirakelet» feires hvert år 8. oktober.
Bysentrum har også rester etter to gamle fort, som skulle beskytte befolkninga mot sjørøvere. Forte do Amporo blei bygd i 1706 og Forte de São João Baptista to år seinere. Det første er i dag turistkontor og kulturminne, mens det andre har vært kolerasjukehus, men er i dag i privat eie.
Øst for byen ligger Pico do Facho (Fakkeltoppen, 320 meter), der en i tidligere tider tente varselbål ved piratangrep. Siste søndag i august hvert år feirer Manchito Festa do Santissiomo Sacramento (Det hellige sakramentes fest) med karneval, opptog og bål fra toppen.

Kirkesogn

Kommunen er inndelt i fem kirkesogn: Água de Pena, Caniçal, Machico (byen), Porto da Cruz og Santo António da Serra.

Navnet

En teori er at Machico er oppkalt etter Robert Machin, en engelsk kjøpmann som ifølge et sagn kom i land her etter et skipbrudd i 1346. Historia kom Zarco for øre, og da han fant øya (og grava til Machins elskerinne, Anne d'Arfet) kalte han opp stedet etter sin forgjenger. En mer prosaisk versjon er at Zarco kalte opp etter hjembyen sin i Portugal, Monchique.
Mega (bil)

Mega er et fransk bilmerke, eid av mopedbilprodusenten Aixam. Merket ble lansert i 1992 med modellen Mega Club, en SUV med motor fra Peugeot på 1,1 eller 1,4 liter, alternativt 1,5 liter dieselmotor. Senere kom supersportsbilene Mega Track og Monte Carlo. Ingen av disse ble noen salgssuksesser, og i 2002 kom en budbil med Mega-navnet, noe som mer lignet Aixams vanlige modeller.
Ringen (Veienmoen)

Ringen er området lengst sørvest på Veienmoen i Ringerike kommune, Buskerud. Det er tilkomst til Ringen via Ringveien og Veienkroken. Sistnevnte vei ligger på Ringen, mens førstnevnte passerer østgrensen. Området, som er det sist bebygde på Veienmoen, grenser i sørvest mot Tolpinrud.
Ytterst på Ringen er det funnet spor etter en gravhaug fra jernalderen (lokalitets-ID: 33314).
H-40

Konstruksjon

Skrog og dekk er bygget i glassfibersandwich med balsa som distansemateriale. I ytterskiktet er det brukt isopolyester for å minke risiko for osmose. Skottene er laminert til både skrog og dekk og skroget har langsgående bunnstokker. I baugen er det et vanntett kollisjonsskott.
Finnekjølen er i bly med en L-bulb. Roret har skeg.
Riggen er av brøkdelstype og to sett vinklede salingshorn og rigges med maksimalt 105 % fokk. Et evt rullesystem til fokken kan plasseres under dekk.

Innredning

Siden cockpiten er trukket relativ langt frem og båten er smal, blir innredningen liten til å være en båt på 40 fot. Innredningen har tradisjonell planløsning med akterkøye og bad til styrbord og bysse til babord med et lite kartbord i forlengelsen av byssen. Foran dette er det salong med I- og L-sofaer og masten kommer ned i fremkant av salongbordet. Foran salongen er det forpigg med køye for to. Innredningen er i mahogni. Totalt kan seks personer overnatte i båten og ståhøyden ved nedgangen er 1,90 m.
Motoren er noe utradisjonelt plassert akter for salongbordet og motorkassen brukes som ekstra sitteplass. Plasseringen gir enkel adkomst til motoren.
Andrej Panadić

Landslaget

Andrej Panadić spilte 3 landskamper for Jugoslavias herrelandslag. Han ble tatt ut i Jugoslavias tropp til VM i fotball 1990.